Gbely

Gbely sú mesto ležiace v okrese Skalica v Trnavskom kraji. V okolí mesta sa nachádzajú náleziská ropy.

 Polohopis 
Mesto sa nachádza v severozápadnej časti Záhorskej nížiny,  južne od Skalice,  západne od Senice a  severne od Malaciek. Východná časť územia mesta spadá do geomorfologického celku Chvojnická pahorkatina a východná časť do celkov Borská nížina a Dolnomoravský úval. Západnú časť mesta ohraničuje rieka Morava, na juhu susedí mesto s obcami Brodské, Kúty, Čáry, Smolinské, na východe s obcou Petrova Ves a na severe s mestom Holíč a obcou Kopčany.

Mestom pretekajú Barinský potok a Unínsky potok.

Najvyšším miestom v katastri mesta je Ostrý vrch nachádzajúci sa južne od intravilánu.

Cez Gbely prechádza železničná trať Kúty – Sudoměřice. Cez mesto vedú cesty 3. triedy III/1134 Adamov - Gbely - Petrova Ves a III/1155 Gbely - Smolinské - Šaštín-Stráže.

 Kultúra a zaujímavosti 

 Pamiatky 
 Rímskokatolícky kostol sv. Michala Archanjela, jednoloďová neskoroklasicistická stavba s pravouhlým ukončením presbytéria a vežou tvoriacou súčasť jej hmoty z rokov 18441853. Na jeho postavenie údajne prispela aj cisárska rodina. Loď kostola je zaklenutá pruskými klenbami, presbytérium českou plackou. Nachádza sa tu klasicistický hlavný oltár s obrazom sv. Michala od F. Rutteho z Viedne z roku 1839. Bočný oltár je klasicistický z prvej polovice 19. storočia s obrazom Immaculaty z roku 1839, druhý bočný oltár je z roku roku 1853 s obrazom sv. Jozefa. Autorom oboch oltárnych obrazov je F. Rutte. Kazateľnica pochádza zo začiatku 19. storočia, ukončená je sochou Dobrého pastiera. Fasády kostola sú členené pilastrami a lizénami s kvádrovaním. Okná lode sú termálne s profilovanými šambránami. Veža je lemovaná pilastrami, pod korunnou rímsou má terčík s hodinami, ukončená je ihlancovou helmicou. 

 Mariánsky stĺp, barokové súsošie Immaculaty z druhej polovice 18. storočia. Nachádza sa v blízkosti kostola. 

 Trojičný stĺp, klasicistické súsošie z druhej polovice 19. storočia. Obnovou prešiel v roku 1893. Súsošie sa skladá zo stĺpu, na ktorom sú na oblaku sediace sochy Boha otca a Ježiša Krista. Holubica ako symbol Ducha svätého sa nachádza medzi dvoma postavami ako kovaná pozlátená socha. 

 Kalvária - súsošie s krížovou cestou na miestnom cintoríne

 Turistika 

 Mestská a naftárska expozícia Gbely - expozícia o obyvateľoch mesta z 1. polovice 20. stor. a o histórii ťažby ropy v meste
 prvý ropný vrt v Československu
 Ostrý vrch - vrch južne od mesta s rozhľadňou Mojmírova bašta a turistickým vybavením
 lesy v okolí - u ktorých prevládajú borovicové lesy s výmerou 2 789 ha (v katastri mesta)
 Adamovské jazerá - rekreačná oblasť a chránené vtáčie územie
 rieka Morava

 Osobnosti mesta 

 Rodáci 
 Ján Medlen (* 1870 – † 1944), objaviteľ ložísk ropy a zemného plynu
 Ferdinand Juriga (* 1874 – † 1950), rímskokatolícky kňaz, politik a národný buditeľ
 Matej Kocák (* 1882 – † 1918), seržant Námornej pechoty USA
 Jozef Čársky (* 1886 – † 1962), rímskokatolícky biskup, apoštolský administrátor košickej diecézy
 Konštantín Čársky (* 1899 – † 1987), lekár, chirurg, univerzitný profesor
 Konštantín Hudec (* 1901 – † 1952), hudobný historik a vedec
 Ladislav Dúbrava (* 1934 – † 1982), pedagóg a fyzik

 Partnerské mestá 
  Deutsch-Wagram, Rakúsko
  Židlochovice, Česko

 Referencie 

 Pozri aj 
 Zoznam kultúrnych pamiatok v Gbeloch

 Iné projekty 

 Externé odkazy 



Kategória:Okres Skalica
Kategória:Mestá na Slovensku
Kategória:Mestá v Trnavskom kraji